V. Veteška, podpredseda NR SR: (2006-02-24):
D. Bollová, poslankyňa: Ďakujem pekne za slovo, pán podpredseda. Vážená pani navrhovateľka, dámy, páni, milí kolegovia, keď sa v Národnej rade Slovenskej republiky rozhodovalo o tom, či podporiť, alebo nie návrh ústavnej zmluvy o Európskej únii, odporcovia argumentovali hlavne vyjadreniami, že predloženým návrhom bude ohrozená suverenita Slovenska a jeho národno-kultúrna identita. Pretože za návrh zmluvy hlasovala väčšina poslancov tohto parlamentu, obavy zo straty oboch atribútov zvrchovanosti krajiny a jej národa akoby sa pominuli. Nasvedčuje tomu pôsobenie vlády Slovenskej republiky, ktorá stále viac celonárodného majetku, ale i svojich kompetencií priamo či nepriamo odovzdáva do rúk cudzincov a výkonom funkcií ministrov, rezorty ktorých by mali v prvom rade posilňovať národno-kultúrnu identitu, poveruje osoby vedené pudom korporatívneho správania sa mŕtveho chrobáka, teda ľudí všemožne ignorujúcich váhu vzdelania a kultúry. Nepochybne k nim patrí i pán minister Tóth. Pochybujem o tom, že niekto informoval pána Tótha pred nastúpením na ministerský post, čo to vlastne je kultúra. Nebudem vykladať tento pojem, aby som neurážala tých, ktorí výklad poznajú. Len konštatujem, že v žiadnej encyklopédii ani výkladovom slovníku sa nespájajú s pojmom kultúra slová biznis, tovar, makro či mikroekonomické kategórie a hodnotenia. Zrejme z nevedomosti základných postulátov ani jeden z ministrov kultúry po roku 1989 sa ani nepokúsil vypracovať zásady kultúrnej politiky štátu, t. j. Slovenskej republiky, ktorej národná identita je priamo závislá od stavu kultúry najmä v čase, keď vládne eufória univerzalizmu a násilného vnucovania cudzích hodnôt a spôsobov života. Do sféry kultúry patrí i princíp slobodnej vôle, schopnosť rozlišovať a vedieť voliť medzi dobrom a zlom, neprípustnosť zabíjania, vzájomná úcta, tolerancia, solidarita a ďalšie morálne princípy, ktoré sú pôvodnou súčasťou hodnotových systémov. V posudzovaní činnosti, respektíve nečinnosti ministerstva kultúry nemôže ísť iba o vzťah ministra k divadelnej obci, o nedostatky či netransparentnosť v podpore umelcov rôznych žánrov, o nejestvovanie štátnej mediálnej politiky, o predaji nehnuteľností pôvodne určených na kultúrnu produkciu. Nestačí iba kritizovať nedostatočné financovanie národnej ľudovej kultúry, pôvodnej tvorby, literárnych periodík či udeľovanie grantov. Pokiaľ bude kultúra v politike štátu predstavovať iba zostatkovú kapitolu štátneho rozpočtu a bude tlačená do pozície samofinancovania, nemožno hovoriť o duchovnom povznesení slovenského národa, bez ktorého nebude jestvovať rast úrovne jeho materiálnych statkov ani jeho schopnosť multikultúrnej komunikácie či prezentácie Slovenskej republiky v súčasnom európskom a svetovom politickom chaose. Dovolím si poznamenať, opäť pripomenúť, že som svojho času vysvetľovala svoje chápanie výrazu „národ slovenský“. Rátam do toho všetkých občanov, ktorí žijú na území Slovenskej republiky, teda Slovákov i ostatných príslušníkov národnostných menšín. Všetkých sa ich týka kultúra a jej stav. Nekonečný môže byť výpočet nedostatkov ministra kultúry. Lenže v zmysle systému korporatívneho absurdizmu kritiku nahradila pokrytecká solidarita, vzájomné pochlebovanie, z ktorého pramení nedotknuteľnosť osoby, desivá arogancia a manifestácia moci. Prepojením kultúrno-intelektuálnych a ekonomických skupín vznikla mocensky centralizovaná sebainterpretácia a solidárna uniformita. Je zložité zdôvodniť katastrofálny stav kultúry na Slovensku. Pretože nik zo solidárnej korporácie vládnej moci sa neobťažuje premýšľať nad sférou, ktorá neprináša zisky jednotlivcom alebo lobistickým skupinám. Preto je nevyhnutné zabrániť pokračovaniu agónie slovenskej kultúry, aby sme nespôsobili jej smrť. Všetci, ktorí nepatria ku skupine kultúrnych analfabetov, chápu, že by po smrti kultúry nastúpila likvidácia slovenského národa i slovenskej štátnosti. A potom by už vôbec nebolo potrebné  hľadať dôstojného kompetentného človeka na funkciu ministra kultúry. Teraz je ešte čas. Ale myslíme si, že najvyšší. Ďakujem vám za pozornosť.